Oslo tingrett har bestemt at begjæringen om midlertidig forføyning ikke tas til følge. Det opplyser tingretten i en pressemelding torsdag.

Det betyr at Kristoffersen ikke får inngå en hjelmavtale med energidrikkeprodusenten Red Bull, inntil det foreligger en rettskraftig dom.

– Vi er fornøyd med at Oslo tingrett har gitt oss medhold i vårt rettslige syn på saken, sier generalsekretær i Skiforbundet, Stein Opsal i en pressemelding.

– Henrik har anledning til å inngå en personlig avtale med Red Bull, slik han har hatt tidligere, selv om det ikke gis anledning til profilering på hjelm og hodeplagg, sier Opsal.

Ingen forskjellsbehandling

Retten har tilbakevist alle anførslene til Kristoffersen. Det er ingen forskjellsbehandling i denne saken, konkluderer retten.

En av punktene gikk på forskjellsbehandling, blant annet fordi Aksel Lund Svindal får kjøre med Red Bull-logo, mens Kristoffersen nektes samme avtale. Retten konkluderer med at det ikke er forskjellsbehandling.

Les også: Red Bulls sportslige inntog

– Retten slår fast at regelverket eller prinsippet har vært det samme for ale utøverne til enhver tid. Det er ingen usaklighet at Kristoffersen får nei, fordi alle utøverne får nei. et er ikke usaklig at Aksel fikk ja i 2010; da hadde alle muligheten til å inngå en slik avtale, sier Skiforbundets advokat Per Andreas Bjørgan til NRK.

Krevde avgjørelse

Bakgrunnen for saken er at Henrik Kristoffersen stevnet Norges Skiforbund fordi han ikke får lov til inngå en avtale med sponsorgiganten.

22-åringen ønsker å kjøre med logoen til sponsoren på hjelmen, slik Aksel Lund Svindal har gjort i flere år. I dag er det hovedsponsor Telenor som har plassen på hjelmen.

I slutten av november var det muntlige forhandlinger i Oslo tingrett. Kristoffersen krever en midlertidig avgjørelse på om han kan profilere sponsoren Red Bull på hjelmen til saken blir endelig avgjort i en hovedbehandling.

Det er foreløpig ikke satt noen dato før saken kommer opp i sin fulle bredde i rettssystemet.

Les også: Kristoffersen krever 15 millioner av skiforbundet

– Grunnleggende uenige

– Vi forholder oss til at vi nå har mottatt søksmålet fra Kristoffersen og må bare slå fast at vi er grunnleggende uenige om hvem som eier markedsrettighetene, sa generalsekretær i Norges Skiforbund, Stein Opsal da stevningen ble kjent.

I sommer ble det også kjent at Kristoffersen hadde drøyd uvanlig lenge med å skrive under ny kontrakt med forbundet. Dette bunnet i ønsket om å få på plass en ny og bedre avtale med Red Bull.